Dôvodová správa

I. Všeobecná časť

	Zákon Národnej rady Slovenskej republiky č. 239/1994 Z.z. o obmedzení výdavkov politických strán a hnutí na propagáciu pred voľbami do Národnej rady Slovenskej republiky (ďalej len zákon) nadobudol účinnosť dňa 18.augusta 1994. Cieľom zákona bolo limitovať výšku použitých  prostriedkov politickými stranami a hnutiami (ďalej len strany a hnutia) na najfrekventovanejší spôsob ich propagácie pred voľbami do Národnej rady SR a tým pomôcť vytvoriť rovnaké podmienky pre politické subjekty kandidujúce do volieb. Skúsenosti z aplikácie tohto zákona však ukázali na jeho medzery hlavne v oblasti kontroly. Tieto mali byť odstránené zákonom č. 115/2001 Z.z. ktorým sa menil a dopĺňal citovaný zákon s účinnosťou od 1. mája 2001.

	Novelou zákona sa zaviedli nasledovné zmeny:
- povinnosť strán a hnutí predložiť do 30 dní odo dňa volieb správy o výdavkoch na propagáciu pred voľbami ministerstvu financií a národnej rade v zákonom požadovanom rozsahu,
- umožnenie konfrontácie údajov obsiahnutých v správach strán a hnutí s údajmi informačných médií, u ktorých si strany propagáciu objednali,
- účinnejšie sankcie pre strany a hnutia, ktoré nedodržia zákonom stanovený limit výdavkov na propagáciu zdvojnásobením sumy, o ktorú bol limit výdavkov prekročený a zavedením možnosti uložiť finančné pokuty za nepredloženie, resp. oneskorené predloženie správy, alebo za uvedenie neúplných alebo nepravdivých údajov v správe,
- povinnosť prerokovať správy strán a hnutí o výdavkoch na propagáciu a kontrolné zistenia ministerstva financií na schôdzi národnej rady s ich následným zverejnením v hromadných informačných prostriedkoch a na internetovej stránke národnej rady. 

	Prax však ukázala, že kontrola výdavkov na propagáciu strán a hnutí pred voľbami do NR SR je málo efektívna, čo súvisí predovšetkým s nasledovnými faktormi:
-  limitovanie iba obmedzeného okruhu výdavkov na propagáciu pred voľbami,
-  nejednoznačne definovanými, alebo nedefinovanými pojmami v zákone,
- nedostatočne definovanými kompetenciami MF SR v zákone na jednej strane a na strane druhej povinnosť MF SR konať podľa čl. 2 ods. 2 Ústavy SR, 
- so stanovenou len rámcovou štruktúrou správy, ktorú majú strany a hnutia povinnosť predložiť ku kontrole.

	Vzhľadom na uvedené skutočnosti prijala vláda SR dňa 29.1.2003 uznesenie č. 62 s úlohou pre podpredsedu vlády a ministra financií SR predložiť návrh na zrušenie zákona NR SR č. 239/1994 Z.z. o obmedzení výdavkov politických strán a hnutí na propagáciu pred voľbami do Národnej rady Slovenskej republiky v znení zákona č. 115/2001 Z.z.

	Limitovanie výdavkov na propagáciu strán a hnutí pred voľbami je zavedené len v niektorých európskych krajinách. K tomuto opatreniu nepristúpilo napr. ani susedné Česko. Podľa dostupných informácií viaceré krajiny vyššiu pozornosť venujú hlavne sledovaniu legálnosti príjmov strán a hnutí a v neposlednom rade sa snažia zákonnými opatreniami zabrániť možnosti daňových únikov. Za tým účelom venujú značnú pozornosť problematike darov a iných bezodplatných plnení (zavedenie darovacích zmlúv), členských príspevkov (stanovenie max. výšky ročných príspevkov na jedného člena strany alebo hnutia) a pod. 
Podobné návrhy odzneli i na seminári k problematike „Financovanie predvolebných aktivít politických strán – možnosti a kontrola“ zorganizovanom dňa 11. septembra 2002 Alianciou na podporu Fair Play. Jedným zo záverov bol i návrh na zrušenie zákona                    NR SR č. 239/1994 Z.z. v znení neskorších predpisov a sústredenie pozornosti na dôraznejšiu kontrolu straníckych príjmov s poukázaním na to, že výdavky na predvolebnú kampaň strán a hnutí nie sú vo väčšine štátov limitované. 

	Ministerstvo financií navrhne zapracovať niektoré skutočnosti z oblasti sledovania príjmov a výdavkov strán a hnutí, vrátane výdavkov na predvolebné aktivity,                             do pripravovanej novely zákona č. 424/1991 Zb. o združovaní v politických stranách a v politických hnutiach v znení neskorších predpisov. Uvažuje sa:
-   s osobitným sledovaním výdavkov na volebnú kampaň v účtovníctve strán a hnutí,
- s rozšírením súčastí výročnej finančnej správy pri voľbách do NR SR a orgánov územnej samosprávy o informácie   o výdavkoch na volebnú kampaň,
-  so  stanovením  max.  výšky  členského  príspevku na člena strany na rok,
- so zavedením inštitútu  písomných  darovacích  zmlúv so  stanovenými  povinnými  náležitosťami, vrátane povinnosti osvedčenia podpisov zainteresovaných strán,
- so zavedením osobitnej evidencie darov a iných bezodplatných plnení, vrátane ich hodnoty a identifikačnými údajmi darcov, 
- s rozšírením zoznamu subjektov, od ktorých strana nesmie prijímať dary a iné bezodplatné plnenia,
- s novým spôsobom verejnej kontroly hospodárenia strán a pod.. 

Týmto spôsobom bude financovanie  strán a hnutí komplexne riešené vo vyššie citovanom zákone.  

Predkladaný návrh zákona je v súlade s Ústavou Slovenskej republiky                                   a medzinárodnými zmluvami, ktorými je Slovenská republika viazaná. 

Problematika návrhu zákona nie je upravená v práve Európskych spoločenstiev ani v práve Európskej únie a nepatrí medzi priority odporúčané v Bielej knihe.

II. Osobitná časť

K § 1

	Navrhuje sa zrušenie zákona NR SR č. 239/1994 Z.z. o výdavkoch politických strán a hnutí na propagáciu pred voľbami do NR SR v znení zákona č. 115/2001 Z.z.

K § 2

	Účinnosť zákona sa navrhuje od 1. januára 2004.                   

Doložka zlučiteľnosti 

návrhu zákona, ktorým sa zrušuje zákon Národnej rady Slovenskej republiky                      č. 239/1994 Z.z. o obmedzení výdavkov politických strán a hnutí na propagáciu pred voľbami do Národnej rady Slovenskej republiky v znení zákona č. 115/2001 Z.z. s právom Európskych spoločenstiev a právom Európskej únie

1.	Navrhovateľ zákona:
Vláda Slovenskej republiky.

2.	Názov návrhu zákona:
Návrh zákona, ktorým sa zrušuje zákon Národnej rady Slovenskej republiky                č. 239/1994 Z.z. o obmedzení výdavkov politických strán a hnutí na propagáciu pred voľbami do Národnej rady Slovenskej republiky v znení zákona č. 115/2001 Z.z.

3.	Záväzky Slovenskej republiky vo vzťahu k Európskym spoločenstvám a Európskej   
únii:
a)	Problematika návrhu zákona nie je prioritou podľa:
            -      Európskej dohody o pridružení,
                  -      Národného programu pre prijatie acquis communautaire,
                  -      Partnerstva pre vstup,
     -    Prípravy asociovaných krajín strednej a východnej Európy na integráciu do  vnútorného trhu Európskej únie (Biela Kniha),
           -      screeningu.

          Návrh zákona nie je uvedený v   Pláne legislatívnych úloh vlády Slovenskej    republiky na rok 2003.

b)	Žiadne záväzky zo schválených negociačných pozícií nemajú vzťah k návrhu zákona.

4.	Problematika návrhu zákona :
-	nie je upravená v práve Európskych spoločenstiev,
-	nie je upravená v práve Európskej únie.      

5.	Stupeň zlučiteľnosti návrhu zákona s právom Európskych spoločenstiev a právom Európskej  únie:
Vzhľadom na vnútroštátny charakter upravovanej problematiky, vyplývajúci z čl. 5 Zmluvy o založení Európskeho spoločenstva v znení z Nice – princíp subsidiarity, je bezpredmetné vyjadrovanie stupňa zlučiteľnosti návrhu zákona s právom ES/EÚ.

6.	Gestor:
Bezpredmetné.

7.	Účasť expertov pri príprave návrhu zákona:
Pri príprave návrhu zákona sa nezúčastnili experti.